เอสเอ็มอีเจอดีพิษยุโรป
คู่ค้าลดเครดิตไลน์ยืดจ่ายหนี้สแตนชาร์ตปรับเกณฑ์ปล่อยกู้
11 ก.ย. 2555

คู่ค้าลดเครดิตไลน์ยืดจ่ายหนี้สแตนชาร์ตปรับเกณฑ์ปล่อยกู้
“สแตนชาร์ต” เตือนเอสเอ็มอีรับแรงกระแทกจากวิกฤตยูโรโซน ปรับเกณฑ์ปล่อยกู้ลูกค้าใหม่ต้องมีผลดำเนินงานดี 3 ปี
นายทิม ฮินตัน หัวหน้าสายงานธุรกิจเอสเอ็มอี ธนาคารสแตนดาร์ด ชาร์เตอร์ด กล่าวว่า ขณะนี้ความปั่นป่วนจากวิกฤตในยูโรโซนได้เริ่มมีผลกระทบต่อธุรกิจเอสเอ็มอีในภูมิภาคเอเชียรวมถึงประเทศไทยแล้ว โดยพบว่าบรรษัทข้ามชาติหลายแห่งที่มีสำนักงานใหญ่หรือมีฐานอยู่ในยุโรป ได้ขอร่นเวลาการให้เครดิตให้สั้นลง และยืดเวลาการชำระค่าสินค้ากับคู่ค้าที่เป็นเอสเอ็มอีให้ยาวขึ้น และมีบางส่วนที่ยกเลิกคำสั่งซื้อสินค้าไปเลย
นายทิม กล่าวว่า ผลกระทบจากปัญหาดังกล่าวส่งผลให้เอสเอ็มอีทั้งรายกลางและรายย่อม ซึ่งเป็นส่วนหนึ่งในห่วงโซ่อุปทานของบรรษัทข้ามชาติ (ซัพพลายเชน) ต้องแบกรับภาระด้านเงินทุนหมุนเวียนทั้งที่มีสายป่านสั้นเอาไว้เอง เพื่อรักษาความสัมพันธ์กับคู่ค้าเอาไว้ 
“ความเสี่ยงดังกล่าวส่งผลให้การได้รับสินเชื่อจากธนาคารจะมีระดับที่ลดลง ท่ามกลางความต้องการสินเชื่อหมุนเวียนที่เพิ่มขึ้นของธุรกิจ นอกจากนี้เอสเอ็มอียังต้องเผชิญกับความเสี่ยงของค่าเงิน ความผันผวนของราคาสินค้าโภคภัณฑ์อีกด้วย” นายทิม กล่าว
นายทิม กล่าวว่า ในภาวะเช่นนี้เอสเอ็มอีควรมีการเตรียมพร้อมล่วงหน้าและประเมินความเสี่ยงธุรกิจของตัวเองและคู่ค้า โดยเฉพาะคู่ค้าในประเทศยุโรป ซึ่งควรทำประกันการส่งออกเพื่อลดความเสี่ยงจากการผิดนัดชำระหรือการถูกปฏิเสธสินค้า ป้องกันการประสบปัญหาขาดกระแสเงินสดหมุนเวียน 
อย่างไรก็ตาม ตลาดเอสเอ็มอีไทยยังมีโอกาสเติบโตสูง เพราะแม้ไทยจะประสบปัญหาในการส่งออกไปตะวันตก แต่ผู้ประกอบการไทยได้มีการกระจายตลาดไปยังจีน อาเซียน และภูมิภาคอื่นทดแทน นอกจากนี้ไทยยังมีอัตราอยู่รอดของเอสเอ็มอีรายใหม่อยู่ที่ 50% ขณะที่ตลาดอื่นแค่ 1 ใน 5 เท่านั้น
“ท่ามกลางวิกฤตเอสเอ็มอีรายใหม่จะเข้าถึงสินเชื่อได้ยากขึ้น โดยธนาคารได้เพิ่มความเข้มงวดในการคัดกรองลูกค้าให้มากขึ้น เช่น ลูกค้าใหม่จะต้องมีผลประกอบการที่ดีย้อนหลังไปอย่างน้อย 3 ปี เพื่อสะท้อนให้เห็นถึงความแข็งแกร่ง” นายทิม กล่าว
ทั้งนี้ ธนาคารยังคงเน้นเอสเอ็มอีที่มีการค้าระหว่างประเทศให้เป็นกลุ่มลูกค้าหลักและสามารถแข่งขันได้ทั้งบริการและดอกเบี้ย